Roelf se groep skenk miljarde vir opkomende boere | Netwerk24
Deur Sarel van der Walt 06 November 2019 16:35
Die organisasie In Transformation Initiative se landbou-ontwikkelingsagentskap, waarin oudminister Roelf Meyer ’n sleutelrol speel, het Woensdag op die regering se tweede internasionale beleggingskonferensie in Johannesburg R12,9 miljard oor die volgende vyf jaar bewillig om veral opkomende en bestaansboere in die land te help.
Meyer het met die aankondiging gesê sowat 450 000 mense in landelike gemeenskappe sal na raming hieruit voordeel trek.
Tot 300 000 werksgeleenthede kan hiermee geskep word, het Meyer aan pres. Cyril Ramaphosa, voorsitter van die konferensie, gesê.
Rob Shuter, uitvoerende hoof van MTN, gesels Woensdag op die regering se tweede internasionale beleggingskonferensie in Johannesburg met pres. Cyril Ramaphosa. Foto: Presidensie
Meyer en Ramaphosa ken mekaar baie goed sedert die Kodesa-onderhandelinge toe hulle onderskeidelik die ou NP-regering en die ANC se hoofonderhandelaars was.
Een van die groot uitdagings in Suid-Afrikaanse landbou is finansiële ondersteuning vir opkomende en swart kommersiële boere.
Verskeie ander maatskappye, waaronder MTN (R50 miljard oor vyf jaar), die Nuwe Ontwikkelingsbank (R23 miljard), Transnet (R22,1 miljard), Sappi (R14 miljard), Discovery (R1,4 miljard), en Toyota (R12 miljard), het reeds Woensdagoggend beleggings beloof.
Nóg aankondigings word Woensdagmiddag verwag.
Die eerste beleggingskonferensie verlede jaar het R300 miljard opgelewer en die regering hoop om dit vanjaar te ewenaar of selfs te verbeter, het Ramaphosa in sy verwelkomingstoespraak gesê.
“Dit is ’n buitengewone prestasie deur dié maatskappye wat verlede jaar hier gestaan, beloftes gemaak en dit uitgevoer het,” het Ramaphosa gesê.
Dit is goed om te sien dat beleggers Suid-Afrika steeds as ’n beleggingsbestemming sien. Suid-Afrika is ’n land wat baie het om te bied en is ’n lewensvatbare en winsgewende beleggingsbestemming.
“Dit is goed om te sien dat beleggers Suid-Afrika steeds as ’n beleggingsbestemming sien. Suid-Afrika is ’n land wat baie het om te bied en is ’n lewensvatbare en winsgewende beleggingsbestemming.
“Ons het baie te bied in die gedaante van ons mense, ons natuurlike en minerale bronne, ’n gesofistikeerde telekommunikasiestelsel, en ’n goed gereguleerde finansiële en bankstelsel,” sê Ramaphosa.
“Die oppergesag van die reg geld, ons regbank is onafhanklik, ons regstelsel is sterk, veral waar dit kom by handel, belasting, maritieme kwessies, mededingingswetgewing, intellektuele eiendom, eiendomsreg en basiese menseregte.
“Voorts het ons ’n energieke burgerlike gemeenskap, ’n progressiewe arbeidsbestel en ’n onafhanklike en robuuste media,” het Ramaphosa bygevoeg.
“Ons word bemoedig deur soveel sakelui wat die potensiaal van ons land raaksien. Daarom nooi ek julle om saam met ons te werk om Suid-Afrika ’n land van stabiliteit, vooruitgang en voorspoed vir almal te maak.”
Ramaphosa se kabinet woon ook vanjaar se konferensie by, sowel as Suid-Afrikaanse ambassadeurs en hoë kommissarisse van die buiteland. Die diplomatieke korps in Suid-Afrika is ook goed verteenwoordig.
Meer oor: In Transformation Initiative | Geldhulp | Bestaansboere | Roelf Meyer